Predkladacia správa

Materiál na rokovanie vlády Slovenskej republiky predkladá Ministerstvo hospodárstva Slovenskej republiky, v súlade s Návrhom postupu pri úprave finančných plánov programových dokumentov, schváleným Uznesením vlády Slovenskej republiky č. 202 zo dňa 16. marca 2005.

V nadväznosti na vyššie citované uznesenie vlády SR vyplynula pre podpredsedu vlády a ministra hospodárstva SR úloha vykonať priebežnú evaluáciu pokroku v implementácii Sektorového operačného programu Priemysel a služby a na jej základe následne zvážiť potrebu realokácie finančných prostriedkov v rámci Sektorového operačného programu Priemysel a služby.

Priebežná evaluácia pokroku bola v rámci Ministerstva hospodárstva Slovenskej republiky vykonaná nezávislým hodnotiteľom spoločnosťou Econsulting, s.r.o. Bratislava. V rámci hodnotenia bolo navrhnutých niekoľko alternatív možnej realokácie.

V nadväznosti na správu nezávislého evaluátora a predikciu dopytu žiadateľov, ako aj predikciu absorbcie finančných prostriedkov v rámci 2. výzvy na predkladanie projektov v súlade s opatrením 1.2 „Podpora budovania a rekonštrukcie infraštruktúry“, sa predkladá na schválenie alternatíva realokácie finančných prostriedkov určených na implementáciu Sektorového operačného programu Priemysel a služby v rámci Priority 1. Jedná sa o realokáciu finančných prostriedkov z Európskeho fondu regionálneho rozvoja z opatrenia 1.5. „Rozvoj zahraničnej spolupráce a image SR“ do opatrenia 1.2 „Podpora budovania a rekonštrukcie infraštruktúry“ v objeme 10 279 052,- EUR. 

Navrhovaný presun finančných prostriedkov z opatrenia 1.5 do opatrenia 1.2 sa v zmysle správy evaluátora môže uskutočniť prostredníctvom dvoch variant, a to:

1.)	bez úpravy intenzity pomoci v rámci opatrenia 1.2; 
2.)	s úpravou intenzity pomoci v rámci opatrenia 1.2. 

Ministerstvo financií SR v rámci medzirezortného pripomienkového konania upozornilo na skutočnosť, že: „V zmysle záverov z konzultácií s DG Regio návrh na realokáciu finančných prostriedkov Európska komisia neschváli, pokiaľ nebude úroveň verejných zdrojov (štátny rozpočet + ostatné verejné zdroje) zachovaná na rovnakej úrovni ako v pôvodnom rozhodnutí EK, tzn. 235 866 703 EUR za obdobie 2004-2006.“

V nadväznosti na vyššie uvedené, Ministerstvo hospodárstva SR navrhuje uskutočniť realokáciu prostredníctvom varianty č. 2  - t. j. presun finančných prostriedkov z opatrenia 1.5 do opatrenia 1.2 s úpravou intenzity pomoci v rámci opatrenia 1.2. Pri uvedenej variante realokácie úroveň verejných zdrojov Sektorového operačného programu Priemysel a služby zostáva na rovnakej úrovni, vo výške 235 866 703, - EUR.
  
Z dôvodu, že uzávierka 2. výzvy na predkladanie projektov v rámci opatrenia 1.2 je stanovená na 9. septembra 2005 v čase vypracovávania materiálu sa vychádzalo z predikcie Slovenskej agentúry pre rozvoj investícií a obchodu. Informácia o reálnom stave predložených projektov v rámci 2. výzvy na predkladanie projektov pre opatrenie 1.2 bude predmetom úvodného slova k predkladanému materiálu.    

Predkladaný materiál bol predmetom skráteného medzirezortného pripomienkového konania z dôvodu nevyhnutnosti jeho predloženia na rokovanie Monitorovacieho výboru pre Sektorový operačný program Priemysel a služby v termíne do 21. septembra 2005, v zmysle uznesenia vlády SR č. 202/2005. 

Pripomienky zásadného charakteru k predkladanému materiálu boli na úrovni generálnych riaditeľov sekcií operatívne, dňa 9. septembra 2005, odstránené a predmetný materiál sa predkladá na rokovanie vlády SR bez rozporov.